《感兴二十七首 其二十一》
宋代·方一夔

冀北渥洼种，堕地已汗血。深目老奚奴，日夜供剪刷。

一朝混南朔，驰道三丈阔。道边馆候骑，历历抵燕越。

吴儿富金钱，补买计家活。牵来中程度，火印死不灭。

置之皂枥中，时彼刍与秣。往来给官行，飞去如电抹。

奔走皮骨空，不见淹岁月。区区盐车中，莫笑驽马劣。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。